ผู้ว่าฯชลบุรี สั่งด่วนสกัดโควิด-19 ให้วางร่ม เตียงผ้าใบริมหาดห่าง 1 เมตร
ผู้ว่าฯ ชลบุรี แถลงมาตรการเร่งด่วนออกคำสั่งคุมเข้มโควิด-19 ให้ผู้ประกอบการให้บริการ ร่ม เตียงผ้าใบจัดวาง ให้มีระยะห่างประมาณ 1-2 เมตร ให้งดแข่งขันกอล์ฟ ตั้งจุดคัดกรองหน้าตลาด และฌาปนสถานเมื่อเวลา 14.00 น. วันที่ 23 มีนาคม 2563 นายภัครธรณ์ เทียนไชย ผวจ.ชลบุรี ได้ออกคำสั่งในนามคณะกรรมการโรคติดต่อจังหวัดชลบุรี ที่ 2 / 2563 เรื่องมาตรการเร่งด่วนในการป้องกันวิกฤตการณ์จากโรคติดเชื้อไวรัสโคโรนา 2019 หรือ โรคโควิด-19 และเริ่มบังคับใช้ตั้งแต่วันที่ 23 มีนาคมนี้เป็นต้นไป คือ1. ให้ตลาดและตลาดนัด มีจุดคัดกรองประชาชนก่อนเข้าสถานที่ โดยเฉพาะกลุ่มผู้ประกอบการในพื้นที่ตลาดและตลาดนัด หากมีอาการป่วยหรืออาการเสี่ยง ให้งดเข้าไปในตลาดโดยเด็ดขาด และให้อำเภอ องค์กรปกครองส่วนท้องถิ่น บูรณาการหน่วยงานในพื้นที่ที่เกี่ยวข้องตั้งจุดคัดกรองประชาชนในสถานที่ดังกล่าว2. ให้สนามกอล์ฟ หรือสนามฝึกซ้อมกอล์ฟ งดกิจกรรมที่ทำให้มีการรวมตัวกันของผู้ใช้บริการ เช่น กิจกรรมภายในคลับเฮ้าส์ เป็นต้น หรือกิจกรรมที่ต้องมีการรวมตัวผู้ใช้บริการและเกิดความแออัด เช่น การจัดการแข่งขัน การมอบรางวัลต่างๆ เป็นต้น3. ให้ผู้ประกอบการให้บริการ ร่ม เตียงผ้าใบ บริเวณพื้นที่ชายหาด ชายทะเลในพื้นที่ จ.ชลบุรี จัดวาง ร่ม เตียงผ้าใบ ให้มีระยะห่างประมาณ 1-2 เมตร หรืออย่างน้อย 1 ช่วงแขนและ 4. ให้สมาคม มูลนิธิ ที่เกี่ยวข้องต่อการดำเนินการในเรื่องสุสาน ฌาปนสถาน กำหนดให้มีการคัดกรองอุณหภูมิของประชาชนก่อนเข้าสุสาน ฌาปนสถาน หรือการวางเจลล้างมือในจุดที่มีการใช้ร่วมกัน ทำความสะอาดสถานที่ที่ประชาชนต้องใช้ร่วมกัน เช่น โรงอาหาร ห้องสุขา ศาลเจ้าของสุสานเป็นต้น หากมีการฝ่าฝืนคำสั่ง ต้องระวางโทษจำคุกไม่เกิน 1 ปี หรือปรับไม่เกิน 1 แสนบาท หรือทั้งจำทั้งปรับส่วนกรณีผู้ประกอบการให้บริการ ร่ม เตียงผ้าใบ บริเวณพื้นที่ชายหาดบางแสน ซึ่งสถานที่ท่องเที่ยวที่สำคัญของ อ.เมืองชลบุรี ผู้สื่อข่าวได้เดินทางลงพื้นที่ตรวจสอบบรรยากาศพบว่า ชายหาดบางแสนเป็นไปด้วยความเงียบเหงา มีนักท่องเที่ยวเดินทางมาเที่ยวน้อยมากนางเกวลิน วินะรันดร์ อายุ 59 ปี แม่ค้าขายไก่ย่าง กล่าวว่า ช่วงนี้การค้าขายแย่มาก วันนี้ขายได้ยังไม่ถึง 200 บาท ย่างไก่ไว้ 4 ตัว ยังอยู่เหมือนเดิม หากมีการปิดชายหาดบางแสนจริง ก็ไม่รู้จะทำอย่างไร เพราะมีอาชีพขายไก่ย่างเพียงอย่างเดียว สิ้นเดือนก็มีค่าใช้จ่ายมากมาย อาทิ ค่าผ่อนรถ ค่าน้ำ ค่าไฟ ก็ไม่รู้จะเอาเงินที่ไหนไปจ่ายด้าน นักท่องเที่ยว หนุ่มชาวกรุงเทพฯ ที่เดินทางมาพักผ่อนชายหาดบางแสน กล่าวว่า อยู่กรุงเทพฯก็ไม่รู้จะทำอะไร เบื่อ อยากออกมาตากอากาศบ้าง ขับรถออกมาจากกรุงเทพฯ ก็ตรงมาที่บางแสนเลยไม่แวะที่ไหน อากาศบางแสนก็ดี ผู้คนไม่แออัดก็อาจจะเป็นเพราะสถานการณ์การแพร่ระบาดของไวรัสโควิด-19 แต่อย่างไรก็ตามก็พยายามออกห่างผู้คนตามคำแนะนำของกระทรวงสาธารณสุข เชื่อว่าบางแสนอากาศเย็นสบาย ไม่แออัด ไม่น่าจะแพร่เชื้อไวรัสโควิด-19 ได้ด้าน น.ส.จุฑามาศ ไทรงามเอี่ยม เจ้าของร้านเตียงผ้าใบชายหาดบางแสน กล่าวว่า ตอนช่วงเช้าทางเจ้าหน้าที่เทศบาลเมืองแสนสุข ได้ออกมาพ่นยาฆ่าเชื้อโรคแล้ว นอกจากนี้เรายังมีการเตรียมเจลล้างมือไว้ให้บริการอีกด้วย ส่วนคำสั่งของจังหวัดชลบุรี ให้มีการตั้งเตียงผ้าใบห่าง 1 เมตร เราก็ปฏิบัติตามคำสั่ง แต่ก็ยังไม่มีนักท่องเที่ยวเข้ามาเที่ยวเลย อยากจะบอกว่าบางแสนปลอดภัย อยากให้นักท่องเที่ยวมาเที่ยวกันเยอะๆ เพราะหาดบางแสนอากาศปลอดโปร่ง ไม่มีเชื้อไวรัสโควิด-19 อย่าเชื่อพวกหวังดีประสงค์ร้ายที่โพสต์ข้อความไม่เป็นความจริงทำร้ายหาดบางแสน รวมทั้งพ่อค้าแม่ค้าขายของที่ต้องหาเงินเลี้ยงครอบครัว.
ผู้ว่าฯชลบุรี แถลงมาตรการเร่งด่วนออกคำสั่งคุมเข้มโควิด-19 ให้ผู้ประกอบการให้บริการ ร่ม เตียงผ้าใบจัดวาง ให้มีระยะห่างประมาณ 1-2 เมตร ให้งดแข่งขันกอล์ฟ ตั้งจุดคัดกรองหน้าตลาด และฌาปนสถาน
โควิด-19,ไวรัสโคโรนา,ไวรัสโคโรน่า,ชลบุรี,เตียงผ้าใบชายหาด,หาดบางแสน,จุดคัดกรอง,ข่าวทั่วไป